MDC Inoti Haisi Kupinda muHurumende yeMubatanidzwa
Zanu-PF inoti VaMugabe vanofanira kuumba hurumende nechimbichimbi, kunyange hazvo VaTsvangirai vari kutsika madziro.
Bato reMDC inotungamirwa naVaMorgan Tsvangirai, razivisa kuti harisi kuzopinda muhurumende yemubatanidzwa neZanu-PF, kunyange hazvo VaMugabe vakapihwa masimba nedare repamusoro rebato ravo, ekuti vaenderere mberi nekugadza makurukota. Munyori mukuru muMDC, VaTendai Biti, vanoti havasi kupinda muhurumende itsva iri kuda kuumbwa nekuti havasi kufara nemabatirwo akaitwa nyaya iyi neSADC. VaBiti vanoti musangano weNational Council uri kutarisirwa kuitwa neChishanu, uchangobata nyaya yekuti voenderera mberi here kana kuti kwete nenhaurirano neZanu-PF. Vati zvekupinda muhurumende pari zvino hazvisi pahurongwa hwebato ravo. NeChitatu, Zanu-PF yakapa kurudziro yekuti VaMugabe vaumbe hurumende nechimbichimbi. Vamwe mubato iri vari kuti hapana chekumirira, nekudaro hurumende iyi inofanira kuumbwa chero nguva pasina MDC iyo iri kutisika madziro. Asi muZanu-PF hamusi kuimbwa rwiyo rwumwe chete. Vamwe vari kuti panofanira kuti panyorwe tsamba kuzvikwata zveMDC zviviri vachiudzwa kuti vaunze mazita evanhu vari kuda kupinda muhurumende. Kana veMDC vakatsika madziro pachikumbiro ichi, Zanu-PF inozosuma SADC yozoenderera mberi nekuumba hurumende yoga. Vamwe vari kutiwo kutaurirana kunofanira kuenderera mberi. Gurukota rezvekuburitswa kwemashoko, VaSikhanyiso Ndlovu, varamba kutaura kuti hurumende iyi ichaumbwa riini, uye kuti matsamba achanyorwa riini kuMDC. VaEdwin Mushoriwa ndivo mutauriri weMDC inotungamirwa naVaArthur Mutambara. VaMushoriwa vaudza mutori wenhau Blessing Zulu weStudio7 kuti VaTsvangirai vanofanira kupinda muhurumende asi vachibuditsa pachena kuti vari kunyunyuta. Vatiwo chikwata chavo hachisi kuzopinda muhurumende yemubatanidzwa pasina VaTsvangirai. Ukuwo nyanzvi munyaya dzezve matongerwo enyika, VaCharles Mangongera, vatiwo zinyeke nyeke rave muZanu-PF riri kukonzerwa nekusamira zvakanaka kwehupfumi. Dzimwe Nhau Kubva kuStudio7...